เรื่องร้องเรียน: ขอสอบถามถึงความสามารถในการให้บริการคลินิกทันตกรรม ของโรงพยาบาลสิรินธร สำนักการแพทย์ กรุงเทพมหานคร เนื่องจากมีการจำกัดคนไข้เด็กที่4คิวต่อวันโรงพยาบาลขนาดใหญ่ขนาดนี้รับคนไข้แค่4คนมันจะไม่น้อยไปหน่อยเหรอคนไข้มารับบัตรคิวตั้งแต่5.40 น.เวรระเบียนเริ่มเรียกคิวที่6.00น ได้เรียกคิวตอน6.20 เวรระเบียนแจ้งว่าวันนี้คิวเต็มแล้วคืออะไรถึงขอสอบถามศักยภาพมีแค่นี้จริงๆเหรอควรปรับปรุงด่วน
การดำเนินการของเจ้าหน้าที่: ข้อร้องเรียน เรื่อง การจำกัดคิวของเด็กในการใช้บริการของกลุ่มงานทันตกรรม โรงพยาบาลสิรินธร จากกรณีผู้รับบริการร้องเรียนใน Traffy Fondue เมื่อวันที่ 16 มกราคม 2566 เวลา 11.00 น. นั้น ทางสำนักงานเขตประเวศส่งต่อมายังโรงพยาบาลสิรินธร โรงพยาบาลสิรินธรขอชี้แจงว่าปัจจุบันกลุ่มงานทันตกรรมมีห้องทันตกรรมที่ใช้ปฏิบัติงานทั้งหมด 12 ห้อง สามารถรองรับผู้ป่วยทั่วไปและเฉพาะทางได้เฉลี่ย 50 - 80 คนต่อวัน โดยมีทันตแพทย์ทั่วไปให้การรักษาผู้ป่วยอายุตั้งแต่ 8 ปีขึ้นไป จำนวน 11 ห้อง และมีทันตแพทย์เฉพาะทางเด็กให้การรักษาผู้ป่วยเด็กอายุน้อยกว่า 8 ปี จำนวน 1 ห้อง โดยในช่วงเช้าจะให้การรักษาผู้ป่วยนอกทั่วไป และในช่วงบ่ายจะให้การรักษาผู้ป่วยนัด และเนื่องจากผู้ป่วยเด็กอายุต่ำกว่า 8 ปี จะมีข้อจำกัดเรื่องความร่วมมือในการรักษา รวมถึงสรีระของเด็กที่มีช่องปากที่เล็ก อ้าปากไม่ได้กว้าง จึงทำให้การรักษามีความยากกว่าเด็กโตหรือผู้ใหญ่ โดยการรักษาผู้ป่วยทันตกรรมเด็กในแต่ละครั้งจะใช้เวลาประมาณ 45– 60 นาที ต่อผู้ป่วย 1 คน ดังนั้นในช่วงเช้าจะรับผู้ป่วยเด็กได้ 4 คน นอกจากนี้ยังต้องเตรียมพร้อมรับผู้ป่วยเด็กในระบบ E-refer และผู้ป่วยเด็กที่มีภาวะฉุกเฉินทางทันตกรรม เช่น ปวด บวม หรือผู้ป่วยอุบัติเหตุ มีเลือดออกจากอวัยวะในช่องปาก และในวันที่ 16 มกราคม 2566 ตรงกับวันครู ซึ่งโรงเรียนส่วนใหญ่หยุดทำการ จึงทำให้มีผู้ป่วยเด็กมารับบริการทันตกรรมมากกว่าปกติ จึงทำให้คิวเต็มอย่างรวดเร็ว ในกรณีผู้ป่วยเด็กที่ไม่ได้คิว สามารถมารับบริการตรวจฟันเบื้องต้นและนัดทำการรักษาได้ โรงพยาบาลสิรินธรได้เล็งเห็นถึงโอกาสในการพัฒนา โดยจะทำแผนเพิ่มจำนวนห้องทันตกรรมสำหรับเด็กและจัดจ้างทันตแพทย์เฉพาะทางเด็กเพิ่มเติม เพื่อรองรับสถานการณ์ในช่วงปิดเทอมหรือช่วงโรงเรียนหยุดที่ทำให้มีผู้ป่วยเด็กเพิ่มมากขึ้น โรงพยาบาลสิรินธรขอขอบพระคุณเป็นอย่างยิ่งที่ท่านเชื่อมั่นและไว้ใจให้โรงพยาบาลสิรินธรดูแลและขอบพระคุณที่ท่านร่วมเป็นส่วนหนึ่งในการพัฒนาระบบบริการของเรา
ความเห็นของผู้แจ้ง: ขอขอบคุณและเป็นกำลังใจให้เจ้าหน้าที่เกี่ยวข้องทุกท่านในครั้งนี้ที่มีส่วนช่วยให้เกิดสิ่งดีๆที่จะเกิดขึ้นในครั้งนี้ เพื่อเยาวชนและสร้างเมืองให้น่าอยู่ครับ
พื้นที่: แขวงประเวศ เขตประเวศ กรุงเทพมหานคร